Hraško, Igor, poslanec NR SR (2015-06-25):
Ďakujem pekne, pani predsedajúca. Páni ministri, zároveň som rád, že je tu aj minister školstva pán Draxler, pretože s jeho odpoveďou som nie spokojný, ktorú mi poslal na moju interpeláciu z 23. marca, respektíve bola odpoveď a 19. marca bola podaná interpelácia. Pán minister, na moju interpeláciu zo dňa 19. marca ste mi poskytli odpoveď, ktorá však nezodpovedá na niektoré mnou požadované, teda nereflektuje na niektoré informácie, napriek tomu, že informáciami ministerstvo školstva disponuje. Dúfam, že neposkytnutie týchto informácií bolo len naozaj nedopatrením a nie úmyslom zastierať informácie, ktoré podstatným spôsobom poukazujú na zle nastavený model financovania detí a mládeže v centrách voľného času na Slovensku po prijatí noviel zákonov 596/2003 Z. z. a 597/2003 Z. z. V otázke č. 4 som dostal vyhýbavú odpoveď na prvú časť otázky, že koľko financií v súčasnosti štát vynakladá na všetky deti vo veku od 5 do15 rokov a vôbec som nedostal odpoveď na druhú časť otázky, koľko z týchto detí je zapísaných v centrách voľného času. Pre informáciu, štát v tomto roku poukáže obciam na deti vo veku od 5 do 15 rokov, ktorých je 539 243, financie vo výške 39 943 088 eura. A na druhú časť otázky som si zistil odpoveď z Centra vedecko-technických informácií Slovenskej republiky, ktorý patrí pod vás, pán minister, kde v školskom roku 2014 a 2015 v registrovaných centrách voľného času je teda 539 243 vo veku od 5 do 15 rokov a len 175 167 je členov alebo teda účastníkov centier voľného času. Keď som žiadal tieto informácie, žiadal som ich kvôli tomu, aby sa vedelo porovnať práve to zlé nastavené financovanie v súčasnosti oproti minulosti, a že tieto financie, ktoré sú určené na vzdelávanie, vlastne zneužívajú samosprávy. V roku 2009 bolo v školských zariadeniach, teda v centrách voľného času a v školských strediskách záujmových činností, ktoré ešte vtedy fungovali, prihlásených celkom 170 776 osôb. V roku 2009 bolo zo štátneho rozpočtu poskytnutých na činnosť centier voľného času a školských stredísk záujmovej činnosti 35 568 887,76 eura. Priemer, teda na jedného člena školského zariadenia bol v tom čase 208,29 eura. Štátne centrá voľného času dostávali na jedného člena podľa vyhlášky 668/2004 normatív 59,6 x koeficient 3,7, to sa rovnalo 220,52 eura. Neštátne centrá voľného času na jedného člena dostali podľa nariadenia vlády 668 taký istý koeficient, teda taký istý normatív x, ale nižší koeficient, teda 2,4, rovná sa 143,04 eura. V roku 2010 bolo v školských zariadeniach, teda v centrách voľného času a školských strediskách záujmovej činnosti prihlásených celkom 297 164 osôb. Teda zhruba o 120 viac ako rok predtým. V roku 2010 bolo zo štátneho rozpočtu poskytnutých na túto činnosť 46 980 764,81 eura. Priemer na jedného člena školského zariadenia ale vychádzal 158,09 eura. Štátne centrá voľného času dostávali na jedného člena podľa nariadenia vlády 668/2004 už ale nižší normatív s tým istým koeficientom, čiže 48,35 x 3,7 rovná sa 178,89 eura. Neštátne centrá voľného času dostávali na jedného člena podľa toho istého nariadenia s koeficientom 2,4 116,04 eura. Poďme do súčasnosti. V roku 2015 je v školských zariadeniach, teda v centrách voľného času so zlúčenými školskými strediskami záujmovej činnosti prihlásených celkom 175 167 členov. Pre porovnanie s rokom 2009: je to zhruba o necelých 5-tisíc viac. V roku 2015 je zo štátneho rozpočtu poskytnutých samosprávam na deti vo veku od 5 do15 rokov suma 39 184 641,84 eura. Priemer na jedného člena školského zariadenia tak vychádza 223,69 eur. Na Slovensku je v súčasnosti zaradených v sieti škôl a školských zariadení Slovenskej republiky 467 centier voľného času, v ktorých je organizovaných už spomínaných 175 167 detí. Keby si kompetentní urobili priemer výšky financií, ktoré dnes mestá a obce poukazujú z podielových daní prostredníctvom všeobecno-záväzných nariadení na deti vo veku od 5 do15 rokov, ktoré sú zapísané v centrách voľného času, zistili by, že výška sa pohybuje v priemere len okolo 55 eur na dieťa, ktoré navštevuje centrum voľného času. Teda radovo trojnásobok nižšie. Podľa nariadenia vlády č. 668/2204 Z. z. je hodnota koeficientu školského zaradenia centra voľného času dnes už len 1,1 a hodnota bodu na rok 2015 je 66,05 eura, čo predstavuje sumu celkom 72,65 eura. V prípade, že by všetky samosprávy poskytovali 100 % finančných prostriedkov na mzdy a prevádzku pre centrá voľného času Slovenskej republiky, čo je skôr zriedkavou výnimkou ako pravidlom, stálo by to štátny rozpočet len 12 725 882 eur... (Prerušenie vystúpenia predsedajúcou.)